Holnap elárul – részlet
Date: 2026
Keywords: Versek a szövetségről és a magányról; 894.511-14
Description: Távoli világok és egymást tükröző történetek találkoznak Tamás Zsuzsa kötetében. Az egyik világegy szibériai remetenő alakja köré épül: álomszerű párbeszéd, amelynek létrejötte képtelenség, mégis megvalósul, és egyre személyesebbé válik. A másik világ Ariadné alakja felől keresi a választ ugyanarra a kérdésre: mit kezdünk azokkal, akiket szeretünk, és akiket mégsem tudunk megmenteni. A Holnap elárul verseiben a labirintus és a tajga, a testvéri szövetség és a magány, a belső beszéd és a hallgatás különös módon kapcsolódik össze.
Publisher: Magvető Könyvkiadó
Rights: © Minden jog fenntartva

Tamás Zsuzsa
Holnap elárul
– részlet –

A könyv megjelenését
a Nemzeti Kulturális Alap támogatta

A szerző 2022-ben
Erzsébetvárosi Irodalmi Ösztöndíjban
részesült.

© Tamás Zsuzsa, 2026

Az ötödik bejegyzés

Főhősöm elindítja blogját

Elkezdem blogom. Íme, itt van.

Rettentő népszerű vagyok.

Úgy száll a vírus, mint a pitypang.

Elkezdem blogom, íme, itt van,

gondolkodni most ír a kínban,

naplót írnak kicsik, nagyok.

Elkezdem blogom, íme, itt van.

Rettentő népszerű vagyok.

Érdeklődésre tartok számot.

Családanya. Nő. Újságíró.

Kiakasztom a klikkszámlálót.

Érdeklődésre tartok számot,

vannak efféle anya-sztárok,

manapság ez már nem kirívó.

Érdeklődésre tartok számot.

Családanya. Nő. Újságíró.

Megnyilvánulok minden szerepben.

Odakint dúl egy világjárvány.

Ez az a hang, amit kerestem:

megnyilvánulok minden szerepben.

Profilképem, nézd, #stayhome keretben,

borítóképem: virágállvány.

Megnyilvánulok minden szerepben.

Odakint dúl egy világjárvány.

Két gyermek anyja. Remek szakács.

Amúgy meg profi tollforgató.

Gyere a blogra! Itt megtalálsz!

Két gyermek anyja. Remek szakács.

Ember, tragédia (semmi Madách) –

billentyűimből ömlik a szó!

Két gyermek anyja, remek szakács,

amúgy meg profi tollforgató.

Mi legyen, csajok? Írjatok majd!

Kérések jöhetnek kommentben.

Engem a segítő szándék hajt.

Mi legyen, csajok? Írjatok majd.

Érik a kovász? Romlik a sajt?

Szerintem jó vagyok pont ebben.

Mi legyen, csajok, írjatok majd,

témákat kérjetek kommentben.

Túl sok a kenyér, fogytán a tej?

A gyereknek nehéz a leckéje?

Online a meeting, kevés a hely?

Túl sok a kenyér, fogytán a tej,

a szingli kolléga nagyon teper,

még helytállsz, de kidőlsz estére?

Túl sok a kenyér, fogytán a tej.

A gyereknek nehéz a leckéje.

Hogyan mozogj a négy fal között?

Ellenségünk a karanténháj!

Aki most fitten beöltözött,

hogyan mozogjon négy fal között?

Edzőtermünk hazaköltözött.

Emeld a lábad, amíg nem fáj!

Hogyan mozogjunk négy fal között?

Ellenségünk a karanténháj!

(Aki nem hízik: szerintem csal!

Ne ostorozd: szeresd magad!

Étrendedben legyen kis hal.

Aki nem hízik, szerintem csal,

van, aki bánatában is fal,

csokiból csúszik dupla adag.

Aki nem hízik, szerintem csal,

de ne ostorozd, szeresd magad.)

Adjunk kicsit a szórakozásnak!

Fogyasszunk estére kultúrát!

Vessünk véget a rendrakodásnak,

adjunk kicsit a szórakozásnak!

Ne félj, a színész téged nem láthat,

de a színészt nézni: kulturált!

Adjunk kicsit a szórakozásnak,

fogyasszunk estére kultúrát.

Nyissunk egy palack bort is mellé.

Kuckózzunk be a kanapén.

Leljünk békére párunk mellén,

nyissunk egy palack bort is mellé,

lőjünk lábszelfit kicsit ferdén:

ilyen a pandém temegén.

Nyissunk egy palack bort is mellé,

kuckózzunk be a kanapén!

Annyi a téma, csajok, máris,

hogy kibeszélni nem győzzük!

Ellőni rögtön tényleg kár is,

annyi a téma, csajok, máris,

a köszi itt nem üres frázis,

a sorrendet majd még kifőzzük!

Annyi a téma, csajok, máris,

hogy kibeszélni nem győzzük!

Búcsúzom most, még visszatérek!

Ez volt a legelső posztom.

Négy fal közt rögös útra lépek,

búcsúzom most, még visszatérek,

ígérem, lesz még test és lélek,

a véleményemet megosztom.

Búcsúzom, de még visszatérek!

Ez volt a legelső posztom.

Holnap elárulsz, Ariadné

„Figyelj. Amit most elmesélek, kezdettől benned is kész.
Hosszú és járhatatlan is, mert így lett kitalálva.
Ne szakíts félbe majd, mint levetett kesztyűben a lebegő kéz.
Kanyargós lesz, sötét, mint a Minotaurosz álma.”

(Tóth Krisztina: A Minotaurosz álma)

(hasonlat)

Mint labirintus faláról a vér,

gyerekszoba faláról a firka –

éppoly lemoshatatlan.

(haragudott)

Kétezertizenkilenc augusztus harmincegyedikén

Minótaurosz e-mailt küldött Ariadnénak.

„Nem vagyok hajlandó – írta – atyánkkal,

Minósszal együtt karácsonyozni! Tudd meg,

mik a tervei!” „Drága fivérem – írta Ariadné –,

kissé korai még a karácsony miatt aggódnod,

de ha erre tévedtek gondolataid

bikafejed tekervényes útvesztőjében, ígérem,

beszélek atyánkkal. Kis türelmedet kérem!”

De Minótaurosznak nem volt türelme.

„Holnap kezdődik a tanév, unokahúgaidat

iskolába s óvodába viszem, ne haragudj,

hadd legyek túl ezen.” De Minótaurosz

haragudott.

(röpképtelen)

Daidalosz a labirintus közepére

harmincöt négyzetméteres

szoba-konyhás lakást tervezett,

aköré négylakásos villaépületet,

aköré egy város élhetőbb felét,

aköré egy egész várost.

Ott élt, középen, Minótaurosz.

Minósz Daidaloszt nem vetette börtönbe.

Itt úgyis mindenki

röpképtelen.

(töredék)

Függönyt kértél az ablakaidra,

Minótaurosz, és én varrtam neked.

Megmostam ablakaidat. Nézd,

a függönyön túl –

(már nem)

Thészeusznak hullik a haja,

s ha bort nyit, már nem ajánl

fel az isteneknek egy kortyot

sem.

(már rég nem)

Ariadné már rég nem álmodik

Dionüszosszal.

Vendégszövegek

A kakukkról, aki anya volt, ford.: Petrovácz István, Mesék anyákról, szerk.: Boldizsár Ildikó, Budapest, Magvető, 2008, 32–34.

Az árva Elga, ford.: Diószegi Vilmos, A Nyírfa-fiúcska, Mesék az Amur partjáról, Budapest, Európa, 1957, 18–25.

Az menyélésről, Bornemisza Péter: Ördögi kísírtetek, Budapest, Magyar Helikon, 1977, 34.

Avvakum protopópa önéletírása, ford.: Juhász József, Budapest, Magyar Helikon, 1971, 7.

Kamassz sirám, adatközlő: Avdajeka Andzsigatova, ford.: Bede Anna, rögzítette: Kai Donner, 1914, Szilágyi N. Sándor: Világunk, a nyelv, Budapest, Osiris, 2000, 207.

Tartalom

Az ötödik bejegyzés

Főhősöm elindítja blogját

A második poszt

A harmadik poszt

A negyedik poszt

Főhősöm én-közlései nem értek célba(megsértette a festetlen hajúakat),az ötödik posztjában mással próbálkozik

Főhősömnek elkalandoznak a gondolatai(az Édenkert jut eszébe)

Főhősöm visszatér ötödik bejegyzéséhez

Főhősömnek elkalandoznak a gondolatai(egy másik kert jut eszébe)

Főhősöm visszatér ötödik bejegyzéséhez

Ezt a bekezdést kihúzza a cikkből

Inkább ezzel folytatja

Főhősöm itt feláll a géptől, és bemegy a gyerekszobába, hogy megnézze békésen alvó gyermekeit; hogy a továbbiakban pontosan mi történik, annak eldöntését az olvasóra bízom

Holnap elárulsz, Ariadné

(hasonlat)

(haragudott)

(röpképtelen)

(töredék)

(már nem)

(már rég nem)

(csak szólok)

(a megboldogult Aigeusz)

(más se találjon rá)

(szerintem ne)

(rajzol a tested)

(egyet-kettőt)

(kevesebb)

(üvöltsön belőled)

(hasonlat)

(oxitocint termel)

(boldogtalan vagyok)

(és félt)

(megfertőzte)

(a lelkiismeret-furdalástól)

(kioltotta-e)

(sírtunk)

(él)

(mintha maga Héra)

(a kín, a fájdalom)

(visszaüt)

(megbocsátani)

(az igazság)

(is)

(nem jött össze)

(egészséges lesz-e)

(és imát)

(baj volt)

(odabent sem)

(ismét bocsánatot kért)

(mi volt ez)

(sosem lehet tudni)

(töredék)

(nem értette)

(nem folytatható)

(borderline lenne)

(bennem is a szál)

(talán ez olyan fonal)

(magában Ariadné)

(szarvaink)

(Vadaskertben kezelik)

(megsebzi magát)

(töredék)

(spórát)

(nem szarv)

(magammal táplálnom)

(ott ordít)

(palotánk)

(új szörnyek)

(érthetetlen érzések)

(akkor még)

(nem kértem jóslatot)

(nem létező partok)

(eltévedt sejtek)

(múlhatatlanul)

(nadrágja hosszú)

(töredék)

(ösvényen járókat)

(bolyong)

Vendégszövegek

MAGVETŐ
KÖNYVKIADÓ ÉS KERESKEDELMI KFT.
www.magveto.hu
www.facebook.com/magveto
magveto.kiado@lira.hu
Felelős kiadó Dávid Anna

Felelős szerkesztő Turi Tímea
Kézirat-előkészítő Hradeczky Moni
Korrektor Soós Veronika
A borítót Edward Reginald Frampton
Ariadné Naxos szigetén című festményének
felhasználásával tervezte Árvai Judit
Művészeti vezető Pintér József
Műszaki vezető Takács Klári

ISBN 978 963 14 4776 7

Forgalmazza
eKönyv Magyarország Kft., 2026

www.ekonyv.hu
Elektronikus könyv Nagy Lajos

Felhasznált betűtípus:
Noto Serif – SIL OFL